DXVII.  Privilegium pro monasterio S. Petri Rosslebiensi.   (Anno 1142, Jan. 25.) [  Thuringia sacra,  p. 738.]
Author: Innocentius II
Date:  [ l. S. Georgii] [Constantius] [ l. Laterani, manu]

INNOCENTIUS episcopus, servus servorum Dei, dilecto filio PETRO praeposito et fratribus Ecclesiae B. Petri in Rostenleve, tam praesentibus quam futuris, regulariter substituendis in perpetuum.

Quoties illud a nobis petitur, quod religioni et honestati convenire dignoscitur, animo nos decet libenti concedere et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, praefatam ecclesiam in qua Domino mancipati estis obsequio, sub B. Petri et nostra protectione communimus, statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, sive aliis justis modis, Deo propitio, poterit adipisci, firma vobis vestrisque successoribus et illibata permaneant. Quidquid etiam Ludovicus et conjux ejus Mathildis consensu haeredum suorum eidem ecclesiae legitime contulerunt, similiter confirmamus. Obeunte vero te nunc ejusdem loci praeposito, vel tuorum quolibet successorum, nullus ibi qualibet subreptionis astutia seu violentia praeponatur, sed liceat vobis communi consilio vel partis consilii sanioris, secundum Dei timorem et B. Augustini regulam absque ullius contradictione eligere. Addentes etiam statuimus ut ordo canonicus secundum B. Augustini regulam perpetuis ibi temporibus inviolabiliter conservetur. Decernimus quoque ut nulli omnino homini liceat praefatam vestram ecclesiam temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integre conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Innocentius Catholicae Ecclesiae episcopus N. Ego Conradus substitutus episcopus N. Ego Gregorius diaconus card. Divi Georgii, Sergii et Bacchi N. Ego Albericus Ostiensis episcopus N. Ego Otto diaconus card. scribe orbi ad Velum Aureum N. Ego Stephanus Praenestinus episcopus N. Ego Guido diac. card. Sanctorum Cosmae et Damiani N. Ego Martinus presbyter card. Sancti Stephani N. Ego Guido sanctae Romanae Ecclesiae indignus sacerdos N. Ego Stantius presbyter card. H. Sanctae Savinae N. Ego Guido presbyter card. H. Sancti Chrisogoni N. Ego Rainerius presbyter card. H. Sancti Prisci N. Ego Thomas presbyter card. S. . . . Pauli N. Ego Cadalaus diac. card . . . . in Dominica N. Ego Octovianus diac. card. Sancti Nicolai in Carcere. Datum sub--mo-- Gerardi sanctae Romanae Ecclesiae presbyteri card. ac bibliothecarii, V Kal. Martii, indict. V, Incarnat. Dominicae anno 1142, pontificatus nostri domni Innocentii papae II anno XII.